DOI: 10.14457/tu.the.2019.795
title: แผนธุรกิจรูปแบบและกลยุทธ์ในการดำเนินธุรกิจจำหน่ายผลิตภัณฑ์รั้วคอนกรีตสำเร็จรูป

description: ธุรกิจผลิตและจำหน่าย ผลิตภัณฑ์รั้วคอนกรีตสำเร็จรูป เป็นส่วนหนึ่งของซัพพลายเชนของธุรกิจอสังหาริมทรัพย์ ด้วยรูปแบบการทำงานของผลิตภัณฑ์เปรียบเทียบง่ายเหมือนการต่อจิ๊กซอว์ ซึ่งจะช่วยให้งานก่อสร้างรั้วมีต้นทุนวัสดุที่ต่ำลง และสามารถลดค่าใช้การดำเนินงานได้ โดยกิจการจะดำเนินธุรกิจในรูปแบบ การผลิต จำหน่ายทั้งปลีกและส่ง บริการติดตั้งหรือจัดหาผู้รับเหมา จากจุดเด่นของผลิตภัณฑ์ในชิ้นส่วนของแผ่นผนังที่มีความบาง แต่ยังคงความแข็งแรงตามหลักวิศวกรรมนั้น เป็นจุดเด่นที่สำคัญของสินค้า เพราะความบางจะส่งผลต่อ น้ำหนักในการทำงาน ลดคน ลดเครื่องทุ่นแรง ลดเวลา อีกทั้งการขนส่งต่อครั้งจะได้ปริมาณที่เพิ่มขึ้น หรือค่าขนส่งที่ต่ำลง โดยน้ำหนักลดจากผลิตภัณฑ์ทั่วไปประมาณ 50% และความหนาลดลงไป 40% โดยประมาณ จากคุณค่าของผลิตภัณฑ์ดังกล่าว สามารถตอบโจทย์ปัญหาของผู้เลือกใช้ผลิตภัณฑ์รั้วคอนกรีตสำเร็จรูปได้อย่างแน่นอน ด้วยผู้ศึกษาได้ทำงานในบริษัทฯนี้ มองเห็นศักยภาพและโอกาสของตลาด แม้ขณะเดียวกันจะมีคู่แข่งขันทั้งขนาดเล็กและขนาดใหญ่อยู่มาก แต่ผลลัพธ์ปัจจุบันของการใช้งานจริงและความพอใจในผลิตภัณฑ์ ทำให้ผู้เขียนมีความมั่นใจและตั้งใจขยายตลาดและเพิ่มยอดขาย โดยเน้นรักษาคุณภาพของสินค้าเดิม พัฒนาสินค้ารูปแบบใหม่ และขยายกำลังการผลิตไปยังภูมิภาคที่มีปริมาณการก่อสร้างเพื่อตอบสนองต่อความต้องการของลูกค้า โดยมีการดำเนินธุรกิจ ภายใต้ชื่อ “เพื่อนผู้รับเหมา”เพื่อความเข้าใจในตัวผู้บริโภคให้มากยิ่งขึ้น ได้ศึกษาผู้บริโภคในเชิงลึก เพื่อทราบถึงปัญหาของผู้ใช้ ผู้ขาย ความต้องการ ทัศนคติต่อสินค้า การเลือกตราสินค้า ตามหลักการ 4Ps ของกลุ่มเป้าหมายในการเลือกใช้ผลิตภัณฑ์รั้วคอนกรีตสำเร็จรูปโดยทำการสัมภาษณ์เชิงลึก (Indepth Interview) กับผู้มีอำนาจตัดสินใจ และผู้ใช้โดยตรง โดยผู้ถูกสัมภาษณ์ผ่านการใช้สินค้าทุกรูปแบบที่มีจำหน่ายในท้องตลาด และเป็นลูกค้าที่ใช้ผลิตภัณฑ์ของเราในปัจจุบัน เพื่อที่จะนำข้อมูลมาวางแผนกลยุทธ์ทางการตลาดและการปฏิบัติงาน เพื่อตอบสนองต่อกลุ่มเป้าหมายได้อย่างตรงจุด โดยด้านการตลาดต้องทำทั้งรูปแบบใหม่และรูปแบบเก่า จากที่กลุ่มเป้าหมายมีความแตกต่างกันด้านอายุ โดยเน้นการใช้สื่อออนไลน์สำหรับโครงการอสังหาริมทรัพย์ และผู้รับเหมารุ่นใหม่ และติดต่อโดยตรงกับผู้ใช้จากฐานข้อมูลการก่อสร้างที่สืบค้นได้ทั่วไป สำหรับผู้รับเหมารุ่นเก่า โดยเป้าหมายทางการตลาด จะแบ่งเป็น 3 กลุ่ม คือ ลูกค้าโครงการหมู่บ้านทั้ง 3 ขนาด ลูกค้าผู้รับเหมารายย่อยหรือเจ้าของบ้านที่สร้างเอง และลูกค้าร้านค้าวัสดุก่อสร้าง โดยมีลูกค้ารวมทั้ง 3 กลุ่ม เฉลี่ยเดือนละ 13 หลังต่อเดือน โดยเฉลี่ยความยาวรั้วที่ 100 เมตรต่อหลัง ด้านการดำเนินการของกิจการ เป็นรูปแบบ บริษัทจำกัด และผู้ศึกษาแบ่งรูปแบบการดำเนินเป็น 2 ช่วง คือ ช่วงแรก ใน 1-5 ปีแรก ทำธุรกิจในรูปแบบซื้อมา-ขายไป (Trader) และในช่วงปีที่ 5 ลงทุนจัดตั้งโรงงาน โดยเลือกทำเลภาคตะวันออก ซึ่งมีการขยายตัวของเมืองและมีแหล่งก่อสร้างจำนวนมาก และช่วงที่สอง ปีที่ 6-10 ดำเนินการในรูปแบบผลิต จำหน่ายและบริการติดตั้ง ภายใต้ความมุ่งมั่นและใส่ใจในคุณภาพและการให้บริการ ตามมาตรฐานที่ควบคุมมาตรฐานอุตสาหกรรม (มอก.) นอกจากนั้นต้องมีการทบทวนแผนจัดการความเสี่ยงอยู่เสมอ เพื่อป้องกันปัญหาที่อาจเกิดขึ้นจากปัจจัยการเมืองและเศรษฐกิจ สำหรับการวางแผนทางการเงินและการวิเคราะห์โครงการ พบว่าเมื่อดำเนินธุรกิจผ่านไป 0 ปี บริษัทได้ประมาณการกระแสเงินสดสุทธิ (FCF) มีผลรวมของมูลค่าปัจจุบันสุทธิของกิจการ (Net Present Value) มีค่าเป็นบวกเท่ากับ 33,232,177.09 บาท สรุปได้ว่าโครงการมีผลตอบแทนคุ้มค่าการลงทุน เมื่อนำค่า Terminal Value มาพิจารณา NPV พบว่า มีมูลค่าเท่ากับ 709,662,437.80 บาท โดยให้ Long-term Growth rate เท่ากับ 3% อ้างอิงอัตราการเติบโตของธุรกิจอสังหาริมทรัพย์ เพื่อให้ทราบความเป็นไปได้หากกิจการดำเนินตลอดไป กิจการมีรูปแบบกระแสเงินสดที่ไม่ปกติ เนื่องจากมีการลงทุนในภายหลัง ทำให้ติดลบ 2 ครั้ง ค่า IRR จึงมี 2 ค่า และใช้ในการตัดสินใจได้ยาก จึงนิยมใช้ NPV ในการวิเคราะห์กิจการลักษณะนี้ แทน IRR ส่วนต้นทุนทางการเงิน (Weighted average cost of capital) มีค่า 8.07% โดยมีระยะเวลาการคืนทุน (Payback Period) เท่ากับ 1 ปี 7 เดือน ซึ่งกิจการตั้งเป้าหมายไว้ไม่เกิน 2 ปี สรุปได้ว่ากิจการสามารถคืนทุนได้เร็วกว่าเป้าหมาย มีความคุ้มค่าในการลงทุน ทั้งนี้ กิจการมีการจัดแผนฉุกเฉินตามสถานการณ์ต่าง ๆ เพื่อเตรียมความพร้อมให้ธุรกิจในกรณีที่มีเหตุการณ์ที่ทำให้ไม่สามารถเดินตามแผนการหลักที่วางไว้ ช่วยลดความเสี่ยงอาจเกิดขึ้นและทำให้ธุรกิจสามารถดำเนินการต่อตามเป้าหมายที่วางไว้